minn Michael Briguglio , Kelliem għall- Izvilupp Socjali u Ekonomiku ta' Alternattiva Demokratika L- Orizzont , 5 ta' Novembru 2008 F' artiklu li ppreċeda lil din il- kolonna li kien iġib l- isem ta' " Il- Pakkett Soċjali " ( l- orizzont 12 ta' Awwissu ) , tkellimt dwar il- proposta tal- Kummissjoni Ewropea għall- pakkett soċjali Ewropew . Dan il- pakkett soċjali jinkludi l- proposta biex ikun hemm iktar ċaqlieq ħieles ta' pazjenti u servizzi mediċi fl- Ewropa ; il- proposta għal Kunsilli tax- Xogħol u iktar konsultazzjoni mal- ħaddiema ; u l- proposta favur trattament ugwali lill- persuni irrispettivament mir- reliġjon jew twemmin , diżabilità , età jew orjentazzjoni sesswali . F' dan l- artiklu se niffoka fuq l- aħħar proposta , speċjalment meta din qiegħda tiġi meqjusa mill- Gvern Malti u diskussa fil- MEUSAC , fejn jiltaqgħu rappreżentanti tal- Gvern u tas- soċjetà ċivili Maltija biex iqisu proposti fl- UE biex il- Gvern Malti jieħu pożizzjoni iktar informata . Fl- isfond ta' din il- proposta , tajjeb li wieħed jikkonsulta stħarriġ soċjoloġiku li sar fl- Unjoni Ewropea dwar it- trattament indaqs u d- diskriminazzjoni . Stħarriġ tal- Eurobarometer li sar iktar kmieni din is- sena juri li 77 % tal- Ewropej jappoġġjaw politika kontra d- diskriminazzjoni fl- edukazzjoni u 68 % jappoġġjaw politika kontra d- diskriminazzjoni fl- aċċess għall- prodotti u servizzi . Wieħed u ħamsin fil- mija tal- Ewropej jaħsbu li teżisti diskrimazzjoni fuq bażi ta' orjentazzjoni sesswali , 45 % jaħsbu li teżisti fuq bażi ta' diżabilità u 42 % jaħsbu li teżisti fuq bażi ta' età jew reliġjon . Terz tal- Ewropej raw każi ta' diskriminazzjoni jew fastidju fl- aħħar sena , u 48 % jaħsbu li mhux qed isir biżżejjed kontra din il- pjaga . Huma 33 % biss ta' l- Ewropej li jafu x' inhuma d- drittijiet tagħhom f' dan ir- rigward . F' Malta , l- istudju tal- Ewrobarometru , li hu kkordinat minn Robert Micallef għall- Kumissjoni Ewropea , juri li hemm inqas Maltin mill- medja Ewropea li jaħsbu li teżisti d- diskriminazzjoni fuq bażi ta' diżabilità jew età , iżda għall- kuntrarju , hemm iktar li jaħsbu li teżisti diskriminazzjoni fuq bażi ta' orjentazzjoni sesswali , u , speċjalment fuq bażi ta' oriġini etnika . L- istħarriġ juri li wieħed minn għaxar Maltin biss jgħidu li sfaw vittma ta' diskriminazzjoni jew fastidju fl- aħħar sena . Fl- istess ħin il- Maltin jidhru li huma iktar komdi mill- medja Ewropea li jkollhom xi ħadd joqgħod ħdejhom li jkollu diżabilità jew li jkun omosesswali jew mill- minorità etnika tar- " Roms " ( magħrufin bħala żingari fil- lingwa popolari ) . Iktar minn disgħa minn kull għaxar Maltin jaqblu ma' politika ta' drittijiet indaqs fuq bażi ta' sess jew diżabilità , u iktar minn tmienja minn kull għaxra jaqblu wkoll ma' din it- tip ta' politika fuq bażi ta' reliġjon jew età . F' dawn il- każijiet , il- medja Maltija hija iktar għolja minn dik Ewropea . Min- naħa l- oħra , fejn tidħol oriġini etnika , il- medja Maltija hija simili għal dik Ewropea . Tajjeb li wieħed jinnota li kważi nofs il- Maltin jafu x' inhuma d- drittijiet tagħhom f' każ ta' diskriminazzjoni jew fastidju . Il- medja tal- irġiel hija iktar għolja minn dik tan- nisa , u l- istess bħall- medja Ewropea , dawk li spiċċaw mill- edukazzjoni fl- età ta' 20 jew iktar , huma iktar informati dwar id- drittijiet tagħhom . B' kuntrast mal- medja fl- UE , il- Maltin fl- età bejn il- 15 u l- 24 sena jafu l- inqas dwar id- drittijiet tagħhom , iżda dawk li għandhom bejn 25 u 39 sena huma l- iktar konxji . Fl- isfond ta' dan kollu , ikun tajjeb li l- Gvern Maltin jappoġġja d- direttiva dwar opportunitajiet indaqs proposta mill- Kummissjoni Ewropea . Bħala membru fil- MEUSAC , Alternattiva Demokratika qiegħda tagħmel il- proposti tagħha f' dan ir- rigward . Fost oħrajn , qegħdin nipproponu li din għandha tkopri kull tip ta' diskriminazzjoni , b' konformità ma' artiklu 21 tal- Kapitlu Ewropew dwar id- drittijiet fundamentali , li jgħid li kull diskriminazzjoni f' oqsma bħas- sess , razza , kulur , oriġini etnika jew soċjali , fatturi ġenetiċi , reliġjon jew twemmin politiku jew kull opinjoni oħra , sħubija f' minoranza f' nazzjon , proprjetà , twelid , diżabiltà jew orjentazzjoni sesswali għandha tiġi pprojbita . Barra minn hekk , l- assikurazzjoni u prodotti finanzjarji għandhom jiġu koperti bid- Direttiva . Prattiċi diskriminatorji f' dawn l- oqsma għandhom jiġu pprojbiti . Fl- istess ħin , organizzazzjonijiet bħal kumpaniji żgħar għandhom ikollhom iktar flessibilità biex jaddataw id- direttiva , iżda għandu jkun hemm livelli ċari biex ma jkunx hemm min ifarfar mir- responsabilitajiet . Din id- direttiva għandha tiġi kkumplimentata ukoll b' miżuri ta' politika soċjali u ekonomika li jippromwovu ugwaljanza fir- riżultat u sostenibilità – - bħall- investiment fl- inklużjoni soċjali , żvilupp sostenibbli u xogħol . Għalhekk , għandu jkun hemm regoli ċari kontra d- ' dumping ' soċjali fejn kumpaniji qegħdin jimpjegaw ħaddiema minn pajjiżi oħrajn b' pagi iktar baxxi minn dawk stabiliti fil- ftehim kollettiv nazzjonali . Ikun pożittiv ukoll jekk din id- direttiva għandha tkun akkumpanjata b' miżuri kontra d- diskriminazzjoni fil- politika tal- familja , bħal m' hu d- dritt għad- divorzju għal nies li jgħixu f' Malta . Din tinkludi wkoll ir- regolarizzazzjoni tal- koabitazzjoni u nies mhux miżżewġin li jgħixu fl- istess dar bħalma huma nies li jiġu minn xulxin , li għandhom ikollhom drittijiet legali u soċjali ugwali għall- familji oħra u li jkunu ħielsa mid- diskriminazzjoni fil- protezzjoni soċjali . Għandu jkun garantit ukoll id- dritt għal nies tal- istess sess li jkollhom ir- relazzjoni tagħhom regolarizzata u ħielsa mid- diskriminazzjoni fil- protezzjoni soċjali . Għalhekk , id- direttiva li tippromwovi opportunitajiet indaqs , għandha tkun appoġġjata , iżda għandha jkolla orjentazzjoni soċjali iktar b' saħħitha sabiex ikun hemm Unjoni Ewropea iktar ugwali . Għalhekk , tajjeb li min jemmen fil- ġustizzja soċjali u l- ugwaljanza jitkellem kontra d- diskriminazzjoni … u favur Ewropa Soċjali . L- orizzont 12/08/08 Meta Malta kienet f' salib it- toroq f' dak li għandu x' jaqsam mas- sħubija fl- Unjoni Ewropea , jien kont wieħed minn dawk li tkellimt favur is- sħubija ta' Malta f' dan il- blokk . Jien kburi bil- pożizzjoni li ħadt . Iżda dan ma jfissirx li jien naqbel ma' kull proposta jew deċiżjoni li toħroġ mill- Unjoni Ewropea . U wieħed ikun tassew simplistiku jekk jassumi li l- Unjoni Ewropea għandha xi kumitat ta' nies li jiddeċiedu kollox . L- Unjoni Ewropea hija kkaratterizzata minn strutturi bħall- Kummissjoni , il- Kunsill tal- Ministri Nazzjonali u l- Parlament Ewropew . Bħalissa , fl- Unjoni Ewropea x- xaqliba ideoloġika hija lejn il- Lemin , kemm fil- maġġoranza tal- Gvernijiet kif ukoll fil- Parlament . F' dan il- kuntest , huma bosta l- partiti u l- għaqdiet tas- soċjetà ċivili , fosthom unjins tal- ħaddiema , li qegħdin jikkritikaw id- direzzjoni li qiegħda tieħu l- Unjoni Ewropea fl- oqsma ekonomiċi u soċjali . B' reazzjoni għal dan , il- Kummissjoni Ewropea qiegħda tipproponi pakkett soċjali li permezz tagħha l- Unjoni Ewropea ssir waħda iktar soċjalment ġusta . Fost il- proposti hemm dik li tiġġieled id- diskriminazzjoni fuq bażi ta' twemmin , reliġjon , diżabilità , sess , età u orjentazzjoni sesswali , mhux biss fuq il- post tax- xogħol ( bħalma hu fil- preżent ) , iżda wkoll f' oqsma oħrajn tal- ħajja . Dan għalhekk , ikopri oqsma varji tal- politika soċjali . Proposta oħra hi dik favur direttiva li ssaħħaħ ir- rwol tal- Kunsilli tax- Xogħol . Dan iwassal għal iktar demokrazija fuq il- post tax- xogħol f' kumpaniji b' iktar minn elf ħaddiem u mill- inqas 150 ħaddiem u li jridu jkunu joperaw f' mill- inqas żewġ pajjiżi ta' l- Unjoni Ewropea . Ta' min jgħid li f' Malta , ħafna kumpaniji fil- qasam tal- manifattura qegħdin isegwu d- Direttiva u l- liġijiet preżenti . Iżda ħafna kumpaniji fil- qasam tal- lukandi m' humiex qegħdin jagħmlu dan . Dawn iż- żewġ proposti huma pożittivi u rebħu appoġġ minn diversità sħiħa ta' partiti fuq ix- xellug , fosthom il- ħodor , u għaqdiet tal- ħaddiema bħall- European Trade Union Federation . Iżda fl- istess ħin , dawn qalu li jeħtieġ iktar biex l- Unjoni Ewropea ssir waħda iktar soċjali . Għalhekk , tajjeb li meta jiġi diskuss il- pakkett soċjali ta' l- Unjoni Ewropea , wieħed jitkellem ukoll dwar affarijiet bħall- opportunitajiet u kundizzjonijiet ta' xogħol . F' pajjiżna , per eżempju , għandna l- iktar rata baxxa ta' nies fix- xogħol fl- Unjoni Ewropea , u qegħdin naraw ukoll żieda ta' xogħol prekarju bħal dak partajm u b' kuntratt , fejn ħafna ħaddiema qegħdin jitħallsu pagi baxxi u jiġu miċħudin mid- drittijiet tagħhom . Għalhekk , jeħtieġ li jkun hemm proposti konkreti favur pagi iktar ġusti u kundizzjonijiet ta' xogħol li permezz tagħhom il- ħaddiem ikun jista' jagħmel bilanċ bejn l- impjieg , il- familja u l- ħin liberu . Kwistjoni oħra li qiegħda tqajjem ħafna tħassib fl- Unjoni Ewropea hi dik relatata ma' deċiżjonijiet tal- Qrati tal- Ġustizzja Ewropea dwar il- każijiet Ruffert , Vaxholm u Viking , fejn il- ftehim kollettiv ta' pajjiżi msieħba ġie injorat , u b' hekk kumpaniji tħallew iċaqilqu ħaddiema minn pajjiż għal ieħor u jħallsuhom pagi iktar baxxi minn dak minimu permess bil- liġi fil- pajjiżi fejn ġew ippostjati l- istess ħaddiema . Ikun għaqli sew jekk l- unjins Maltin isemmgħu leħinhom dwar dan fl- oqsma Ewropej . Fl- Unjoni Ewropea l- ħaddiema rebħu ħafna drittijiet , iżda dan ma jfissirx li dawn huma minquxin fil- ġebel . Għalhekk , jekk nemmnu f' Ewropa soċjali , tajjeb li ma nkunux passivi u nsemmgħu leħinna favur dan . Michael Briguglio huwa l- Kelliem għall- Izvilupp Socjali u Ekonomiku ta' Alternattiva Demokratika